Man sterf in tweede aanval op GPF-lede | Maroela Media
Foto ter illustrasie: Google Earth
'n Lid van die gemeenskapspolisiëringsforum (GPF) in Muldersdrift het Dinsdagoggend in 'n koeëlreën op sy plaas gesterf. Sy lewensmaat, 'n lid van die GPF se uitvoerende komitee, was ook tydens die aanval in die huis, maar is gelukkig nie ernstig beseer nie.
Dit is boonop die tweede aanval op lede van dié GPF in vyf weke.
Die slagoffers van die jongste voorval se name word in dié stadium op versoek van die GPF weerhou.
Volgens Paul CatIlett, ondervoorsitter van die GPF, het die rowers sowat 15 skote afgevuur nadat hulle omstreeks 01:00 toegang tot die paartjie se huis verkry het.
Catlett sê verskeie skote het die oorledene, 'n pa in sy veertigs, getref. Die paartjie se hond is ook tydens die aanval geskiet en is tans in 'n kritieke toestand by 'n plaaslike dierekliniek.
Ondanks die geweld waarmee die drie aanvallers die misdaad gepleeg het, sê Catlett, het hulle omtrent net 'n "stukkende skootrekenaar" en twee selfone gesteel.
"Dit maak nie sin nie. Die mate van geweld en wreedheid stem nie ooreen met die 'voordeel' wat die aanvallers uit die misdaad getrek het nie."
Catlett en sy lewensmaat was self slagoffers toe vyf swaargewapende aanvallers op 3 September op hul plaas, ook in dié omgewing, toegesak het.
Hoewel niemand ernstig in dié voorval beseer is nie, sê Catlett hy is "gelukkig om te leef".
"Drie lede van die GPF, van wie twee lede van die uitvoerende komitee, was nou al die afgelope weke die teikens van ernstige, gewelddadige misdade. Dis blatant duidelik dat daar 'n bepaalde werkwyse agter dié aanvalle is."
Catlett sê hoewel mense altyd "dankbaar" is wanneer iemand só 'n soort aanval oorleef, moes die aanval in die eerste plek nooit plaasgevind het nie.
"Proaktiewe polisiëring is baie beter as reaktiewe polisiëring. Ons as GPF en die breër Muldersdrift-gemeenskap sal nie rus totdat die polisie die skuldiges gevang het en ons meer proaktiewe polisiëring in ons omgewing sien om gebeure soos dié te verhoed nie."
Martin Lombard, voorsitter van die AfriForum-buurtwag in Krugersdorp, sê die buurtwag is geskok oor die "brutaliteit" van die jongste voorval.
"Die buurtwag sal hande met die GPF vat om seker te maak dat die mense van Muldersdrift beveilig word."
Begin soek by die een wat die dreigemente gemaak het om polisielede aan te val en boere van plase af te dwing, hierdie moordenaars is seker deel van sy mense.
Daar is bittermin plaas of plot aanvalle waar die waarde van die buit die kostes wat die aanvallers aangaan regverdig. Meeste aanvallers kom gewoonlik ver, dus moet daar vir vervoer en brandstof betaal word. Die waarde van die buit regverdig ook nie die risiko wat hul loop. Die gepaardgaande geweld is buite die norm vir die doel van die misdaad.